Τα νέα ονόματα που μπαίνουν στην κυβέρνηση ανακοίνωσε το μεσημέρι της Παρασκευής ο υπουργός Επικρατείας και κυβερνητικός εκπρόσωπος Δημήτρης Τζανακόπουλος. Από τις ανακοινώσεις - πέραν της αναβάθμισης του Γ. Κατρούγκαλου - προκάλεσε αίσθηση η ένταξη δύο πρώην στελεχών του Γιώργου Παπανδρέου που δείχνει ένα σαφές άνοιγμα στον προοδευτικό σοσιαλιστικό χώρο: Ο λόγος για τον Θάνο Μωραΐτη, που είχε διατελέσει στέλεχος των κυβερνήσεων των Γ. Παπανδρέου και Λ. Παπαδήμου (σ.σ.: παραιτήθηκε από το ΚΙΝΑΛ τον περασμένο Δεκέμβριο) και τον Άγγελο Τόλκα, που ήταν αναπληρωτής κυβερνητικός εκπρόσωπος του κ. Παπανδρέου και τομεάρχης αυτοδιοίκησης στο ΚΙΝΑΛ (από το οποίο επίσης παραιτήθηκε τον Οκτώβριο).

ADVERTISING

Επιπλέον παρατηρείται στήριξη σε εκπροσώπους της νέας γενιάς του ΣΥΡΙΖΑ όπως ο Κ. Μπάρκας και η Ελ. Χατζηγεωεργίου.

Ειδικότερα, οι αλλαγές που έγιναν αφορούν στο υπουργείο Μακεδονίας Θράκης (καθώς η Κατερίνα Νοτοπούλου κατεβαίνει για υποψήφια δήμαρχος στη Θεσσαλονίκη), στη θέση του Νάσου Ηλιόπουλου στο Υπουργείο Κοινωνικής Ασφάλισης αφού ο υφυπουργός διεκδικεί τον Δήμο της Αθήνας, και τη θέση του υπουργού Εξωτερικών, το οποίο μετά την παραίτηση Κοτζιά είχε αναλάβει ο Αλ. Τσίπρας προκειμένου να περαιωθεί η Συμφωνία των Πρεσπών.

Τα νέα πρόσωπα που ανακοίνωσε ο κ. Τζανακόπουλος είναι:

Στο Υπουργείο Εξωτερικών νέος υπουργός ορίζεται ο Γιώργος Κατρούγκαλος.

Αναπληρώτρια Υπουργός Εξωτερικών με αρμοδιότητα την Ευρωπαϊκή Πολιτική ορίζεται η Σία Αναγνωστοπούλου.

Στο Υπουργείο Εσωτερικών υφυπουργός με αρμοδιότητα Μακεδονίας – Θράκης ορίζεται η Ελευθερία Χατζηγεωργίου.

Στο Υπουργείο Εργασίας Κοινωνικής Ασφάλισης και Κοινωνικής Αλληλεγγύης υφυπουργός ορίζεται ο Κωνσταντίνος Μπάρκας.

Στο Υπουργείο Υποδομών και Μεταφορών υφυπουργός ορίζεται ο Θάνος Μωραϊτης

Τέλος στο Υπουργείο Μεταναστευτικής πολιτικής υφυπουργός ορίζεται ο Άγγελος Τόλκας.

Η ορκωμοσία των υπουργών θα γίνει τη Δευτέρα, μετά την επιστροφή του πρωθυπουργού από το Μόναχο.